Антонен Арто
Нощта действа

Превод от френски: Стефан Гечев, 1987

chitanka.info

В меховете на издутите чаршафи,

в които цялата нощ диша,

поетът чувства как косите му

настръхват и се умножават.

По всичките тезгяси на земята

изкоренени чаши се издигат;

поетът чувства ясно — мисълта му

и членът му как вече го напущат.

Виновен за това е той, животът,

а също и на мисълта коремът;

бутилките се чукат с черепите

на висшето, ефирно събрание.

И словото израства от съня

подобно цвете или като чаша,

пълна с образи и дим.

Коремът с чашата се сблъсква

животът — ясен

в черепите стъклени.

Ареопагът на поетите пламтящ

насяда покрай сукното зелено

и празнотата се върти.

Животът мисълта пронизва

на гъстокосия поет.

На улицата един прозорец само

картите пляскат,

а на прозореца една жена

разголва най-естествено корема си.

(„Билбоке“, 1946)

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.